প্রকাশ : ১৭ নভেম্বর ২০১৮, ১৫:৫০
জাতীয় ঐক্যফ্রন্টের হয়ে ধানের শীষ প্রতীকে নির্বাচন করতে চান আওয়ামী লীগ সরকারের সাবেক অর্থমন্ত্রী শাহ এএমএস কিবরিয়ার ছেলে ড. রেজা কিবরিয়া।
তিনি ঐক্যফ্রন্টের হয়ে হবিগঞ্জ-১ আসনে (নবীগঞ্জ-বাহুবল)আসন থেকে নির্বাচন করতে চান। আচমকা তার এ ঘোষণায় আলোড়ন তুলেছে হবিগঞ্জে।
আওয়ামী লীগ, বিএনপি উভয় দলের নেতাকর্মীদের মধ্যে কৌতুহল বিরাজ করছে রেজা কিবরিয়ার প্রার্থিতার ঘোষণা নিয়ে।
সামাজিক যোগাযোগ মাধ্যমেও বিষয়টি নিয়ে ঝড় উঠে।
দলীয় নেতাকর্মীসহ হবিগঞ্জের সাধারণ মানুষ ড. রেজা কিবরিয়ার এই সিদ্ধান্তকে স্বাগত জানিয়েছে। স্থানীয়রা বলছেন, হবিগঞ্জের উন্নয়নে রেজা কিবরিয়ার বাবার বহু অবদান রয়েছে। ব্যক্তি জীবনে ড. রেজা কিবরিয়া ক্লিন ইমেজের মানুষ। তিনি নির্বাচিত হলে পিতার মতই সাধারণ মানুষের জন্য কাজ করবেন এমন আশা তাদের।
১৯৯৬ সালের আওয়ামী লীগ সরকারের সাবেক অর্থমন্ত্রী শাহ এ এমএস কিবরিয়া গ্রেনেড হামলায় নিহত হন।
ড. রেজা কিবরিয়ার বিরুদ্ধে ১/১১ এর সময়ে দলের বিরুদ্ধে বিতর্কিত ভূমিকা রাখার অভিযোগ উঠে। তার গায়ে এটে যায় সংস্কারপন্থী তকমা।
এ কারণে ২০০৮ ও ২০১৪ সালের সংসদ নির্বাচনে মনোননয় পাননি রেজা। এবারও আওয়ামী লীগ থেকে তার মনোনয়ন পাওয়ার সম্ভাবনা কম।
একাদশ জাতীয় সংসদ নির্বাচনে জাতীয় ঐক্যফ্রন্ট থেকে প্রার্থী হওয়ার সিদ্ধান্ত নিয়েছেন রেজা কিবরিয়া। জাতীয় ঐক্যফ্রন্টের অন্যতম শরিক গণফোরাম থেকে শুক্রবার তিনি মনোনয়ন ফরম সংগ্রহ করেছেন। তিনি নিজেই এ তথ্য নিশ্চিত করেছেন।
রেজা কিবরিয়া বলেন, জাতীয় ঐক্যফ্রন্ট মনোনয়ন দিলে শতভাগ নিশ্চিত তিনি ধানের শীষ প্রতীকে নির্বাচন করবেন।
ড. রেজা কিবরিয়া নবীগঞ্জ উপজেলার দেবপাড়া ইউনিয়নের জালালসাপ গ্রামের এক মুসলিম পরিবারে ১৯৫৭ সনের ৬ মার্চ জন্ম গ্রহণ করেন। জালালসাপ গ্রামেই তার শৈশব কেটেছে। কৈশোর আর যৌবনের বেশির ভাগ সময় কেটেছে বিদেশে। তিনি বর্তমানে জাতিসংঘে কাজ করছেন এবং তিনি কম্বোডিয়ার সরকারের অর্থনৈতিক উপদেষ্টা হিসেবে এখনো কর্মরত আছেন।
তার বাবা শাহ এএসএমকিবরিয়া ছিলেন জাতিসংঘের সেক্রেটারী আওয়ামী লীগ সরকারের সাবেক অর্থ ও পরিকল্পনামন্ত্রী। ২০০৫ সালের ২৭ জানুয়ারী হবিগঞ্জের বৈদ্যারবাজারে এক জনসভায় গ্রেনেড হামলায় নিহত হন তিনি।